רייצ'ל גולדברג-פולין

250px|ממוזער|גולדברג-פולין בבית הלבן לצד נשיא ארצות הברית ג'ו ביידן

רייצ'ל גולדברג-פולין (באנגלית: Rachel Goldberg-Polin; נולדה בשנת 1969) היא פעילה חברתית אמריקאית-ישראלית, שזכתה להכרה עולמית בזכות פועלה למען שחרור החטופים שנחטפו במהלך טבח שבעה באוקטובר. פעילותה החלה לאחר שבנה, הירש גולדברג-פולין, נחטף מפסטיבל המוזיקה נובה ליד רעים. מאז הקדישה את זמנה ומרצה להגברת המודעות העולמית למשבר ולמען השבת החטופים. הירש נרצח בשבי חמאס באוגוסט 2024, וגופתו הוחזרה לישראל כמה ימים לאחר מכן.

ב-2024 נבחרה גולדברג-פולין לרשימת 100 האנשים המשפיעים בעולם של המגזין "טיים".

 רקע 
גולדברג-פולין נולדה וגדלה בשיקגו, אילינוי. היא סיימה את לימודיה באוניברסיטת ברנדייס בשנת 1992 עם תואר ראשון בפסיכולוגיה. לאחר מכן, השלימה תואר שני בחינוך באוניברסיטת נורת'ווסטרן. היא עלתה לישראל עם בעלה ג'ונתן וילדיהם בשנת 1998, והמשפחה התיישבה בירושלים מאז 2008.

 פעילות חברתית 
לאחר חטיפת בנה ב-7 באוקטובר 2023, עזבה גולדברג-פולין את עבודתה כדי להתמסר באופן מלא למאמצים לשחרור החטופים. היא הפכה לדמות מפתח במטה משפחות החטופים וייצגה את המשפחות בזירה הבינלאומית. באמצעות נאומים, ראיונות ופגישות עם מנהיגים, דיפלומטים, שגרירים, חברי סנאט, פילנתרופים ומנכ"לי חברות גדולות, היא פעלה להפעלת לחץ על ממשלות וארגונים בינלאומיים לקידום השבת החטופים. במקביל, גולדברג-פולין התראיינה לכלי תקשורת מובילים ברחבי העולם, בהם BBC, CBS, NBC, ו"וול סטריט ג'ורנל", והשתמשה בפלטפורמות אלו כדי לספר את סיפורו של בנה ושל שאר החטופים. היא מתחה ביקורת על ממשלת ישראל הנוכחית, על מה שראתה כחוסר מעש מספק להשבתם, והדגישה את הצורך הדחוף בפעולה למענם.

ב-14 בנובמבר 2023 נשאה נאום בעצרת התמיכה בוושינגטון לישראל בפני עשרות אלפי משתתפים, שבו סיפרה את סיפור החטיפה וקראה לפעולה מצד הקהילה הבינלאומית. ב-27 בנובמבר 2023 נפגשה עם אילון מאסק במשכן הנשיא. היא הציגה למאסק את סרטון חטיפת בנה, בו מראים איך מחבלי חמאס מעלים אותו לטנדר בעוד הוא פצוע קשה לאחר שידו נקטעה מפגיעת רימון. ב-18 בדצמבר 2023 נשאה נאום בן שבע דקות בבניין האו"ם בז'נבה, שם הדגישה את ההיבט ההומניטרי של המשבר. בפברואר 2024 נפגשה עם האפיפיור פרנציסקוס בקריית הוותיקן יחד עם משפחות חטופים נוספות.

בנוסף, קיימה מספר פגישות עם ראשי הדרג המדיני בארצות הברית במטרה לקדם עסקה לשחרור החטופים, ביניהם נשיא ארצות הברית ג'ו ביידן בבית הלבן, סגנית נשיא ארצות הברית קמלה האריס, והיועץ לביטחון לאומי ג'ייק סאליבן. בזכות פעילותם ההסברתית של רייצ'ל וג'ון, הפך הירש לפנים המזוהות ביותר בארצות הברית של החטופים בעזה, תופעה נדירה, שכן בדרך כלל רק חטופים אמריקאים מפורסמים או בעלי חשיפה ציבורית משמעותית זוכים להכרה רחבה. בזכות כך, ב-19 באוגוסט 2024 נשאה נאום משותף עם בעלה, ג'ונתן, בפני הוועידה הדמוקרטית הלאומית בארצות הברית. השניים זכו לתשואות סוערות על נאומם, בו קראו לעסקה שתסיים את הסבל. ב-30 באוגוסט השתתפה בעצרת על גבול רצועת עזה, יום לפני שקיבלה את ההודעה הרשמית על מות בנה.

ב-31 באוגוסט 2024 התקבלה ההודעה כי בנה הירש נרצח בידי חמאס. בהלווייתו, שנערכה ב-2 בספטמבר 2024 בירושלים, נשאה הספד בו ביטאה את צערה על אובדן בנה, ואת תקוותה שאירוע מותו יהווה נקודת מפנה במצב הקשה. היא גם שיתפה את תנחומיה למשפחות של הנרצחים האחרים.

גם לאחר מות בנה, המשיכה גולדברג-פולין בפעילותה למען שחרור החטופים. בפברואר 2025 נאמה בפני מאות סטודנטים במהלך ביקורה באוסטרליה, והיא ובעלה נפגשו עם קהילות יהודיות מקומיות. במאי 2025 נאמה בבית הנשיא בטקס קבלת פנים לסגל הדיפלומטי המשרת בישראל, לכבוד יום העצמאות ה-77 למדינת ישראל. בנאומה פנתה לסגל הדיפלומטים, כולל קונסולי כבוד, שגרירים ונספחים צבאיים זרים ואנשי דת מרכזיים.

 הכרה 
ב-2024 נבחרה גולדברג-פולין לרשימת 100 האנשים המשפיעים בעולם של המגזין "טיים".

 קישורים חיצוניים 

 לבכות עם רחל, אמוץ עשהאל באתר מכון הרטמן, 25 בספטמבר 2024

 הערות שוליים 

קטגוריה:אמריקאים ילידי אילינוי
קטגוריה:יהודיות אמריקאיות
קטגוריה:שיקגו: אישים
קטגוריה:ירושלים: אישים
קטגוריה:ישראליות ילידות ארצות הברית
קטגוריה:בוגרות אוניברסיטת ברנדייס
קטגוריה:מלחמת חרבות ברזל: אישים
קטגוריה:אמריקאים שהופיעו ברשימת טיים 100
קטגוריה:יהודים שהופיעו ברשימת טיים 100
קטגוריה:ישראלים שהופיעו ברשימת טיים 100
קטגוריה:אמהות שכולות: חללי פעולות האיבה
קטגוריה:בני משפחות של החטופים הישראלים ברצועת עזה במלחמת חרבות ברזל
קטגוריה:אמריקאיות שנולדו ב-1969
קטגוריה:ישראליות שנולדו ב-1969